CHAYO มั่นใจรายได้ Q2 โตแจ่ม พร้อมอัพเป้าซื้อหนี้ปีนี้ทะลุหมื่นลบ.
CHAYO มั่นใจรายได้ Q2 โตแจ่ม ทยอยรับรู้รายได้จากพอร์ตสินเชื่อ พร้อมอัพเป้าซื้อหนี้ปีนี้ทะลุหมื่นลบ. จากเดิม 5 พันลบ.
20 มิ.ย. 2561

นายสุขสันต์ ยศะสินธุ์ ประธานเจ้าหน้าที่บริหาร บริษัท ชโย กรุ๊ป จำกัด (มหาชน) หรือ CHAYO เปิดเผยว่า บริษัทมีแผนเข้าประมูลซื้อพอร์ตหนี้จากสถาบันการเงินอย่างต่อเนื่อง โดยได้มีการปรับเป้าการซื้อหนี้หรือสินทรัพย์ด้อยคุณภาพเข้ามาบริหารเป็นไม่ต่ำกว่า 10,000 ล้านบาทในปีนี้ จากเดิมที่คาดระดับ 5,000-6,000 ล้านบาท
ทั้งนี้หลังจากที่ได้ซื้อหนี้มูลค่า 8,000 จาก UOB เข้ามาบริหาร ทำให้พอร์ตบริหารหนี้ล่าสุดแตะ 3.7 หมื่นล้านบาท ทะลุเป้าหมายเดิมที่วางไว้แล้ว ขณะที่สถาบันการเงินต่าง ๆ ก็ยังทยอยขายหนี้ออกมาอย่างต่อเนื่องเช่นกัน
ส่วนธุรกิจให้บริการเจรจาและติดตามทวงถามหนี้ก็มีการขยายตัวเป็นไปตามแผน โดยในช่วงครึ่งปีแรกของปีนี้ บริษัทได้รับงานบริการและติดตามทวงถามหนี้ จากสถาบันการเงินชั้นนำและบริษัทชั้นนำในตลาดเพิ่มเติมอย่างต่อเนื่อง ซึ่งคาดว่าในปีนี้รายจากการให้บริการก็จะเติบโตตามเป้าหมายที่วางไว้
สำหรับแนวโน้มผลการดำเนินในไตรมาส 2/61 หรือไตรมาส 3/61 คาดว่ารายได้จะเพิ่มขึ้นอย่างต่อเนื่อง จากพอร์ตสินเชื่อที่มีหลักประกันที่ซื้อเข้ามาในปี 60 ซึ่งในไตรมาส 4/61 จะเริ่มทยอยรับรู้รายได้จากพอร์ตสินเชื่อไม่มีหลักประกันที่บริษัทเพิ่งซื้อเข้ามา
“มองว่าปี 2561 เป็นปีทองของ CHAYO จากผลงานที่มีแนวโน้มการเติบโตที่ดี โดย CHAYO มีความพร้อมทั้งด้านเงินทุน ทั้งด้านการบริหารงานและภาวะตลาดที่เอื้ออำนวย ในการที่จะรุกธุรกิจซื้อหนี้เข้ามาบริหารอย่างต่อเนื่อง ซึ่งเป็นธุรกิจหลักที่เรามีความเชี่ยวชาญ สามารถสร้างการเติบโตทั้งในแง่ของยอดขายและกำไร ซึ่งจะสนับสนุนให้รายได้ปีนี้เติบโตไม่ต่ำกว่า 10% ตามเป้าหมายที่วางไว้ จากปีก่อนที่มีรายได้ 206.56 ล้านบาท”นายสุขสันต์ กล่าว